– Det som trolig var lokale kriminelle pisket opp stemningen og flere hektet seg på. De gikk direkte til fysisk angrep på politiet, forteller politistasjonssjef Bjørn Slåtsveen i Gjøvik til NRK.

– Det store flertallet av motdemonstranter hadde en svært god oppførsel, sier han videre.

Organisasjonen Stopp islamiseringen av Norge (SIAN) holdt et arrangement ved skysstasjonen i Gjøvik lørdag. Motdemonstranter havnet etter hvert i klinsj med politiet.

Video av hendelsen kan sees i denne saken.

Tre personer ble pågrepet under demonstrasjonen. To ble raskt løslatt fordi de var mindreårige. Den siste ble løslatt etter avhør, ifølge NRK. To politifolk skal ha fått mindre skader.

Flere mindreårige deltok

Til NRK forteller Slåtsveen at det er minst ti personer som har forsøkt å hindre politiets arbeid, og at de nå etterforskes for vold mot betjentene som var til stede for å passe på demonstrasjonen.

– Det er også veldig trist at flere mindreårige med tilhold i skateparken i nærheten, hektet seg på de voldelige motdemonstrantene og spyttet på politifolk. Dette må vi ta opp med foreldre og barnevern, sier Slåtsveen.

Vil vurdere seg selv

GD er kjent med at politiet sitter på gode videobilder av det som skjedde under markeringen og påfølgende håndgemeng med politiets utsendte.

– Vi skal også se på om vi har noen forbedringspunkter. Det er klart at uroen på lørdag var av en type som er svært uvant for oss. Jeg har i min tid i politiet aldri opplevd lignende, sier politistasjonssjefen.